| ***Nuo Aguonų kalvos viršūnės*** |
| --- |
|  |
|  |
| Pavadinimas | コクリコ坂から(*Kokuriko-zaka Kara*) |
| Kilmės šalis | Japonija |
| Režisierius | Gorō Miyazaki |
| Prodiuseris (-iai) | Toshio Suzuki |
| Scenaristas (-ai) | Hayao MiyazakiKeiko Niwa |
| Kompozitorius | Satoshi Takebe |
| Vaidina | Masami NagasawaJunichi OkadaKeiko TakeshitaYuriko IshidaJun FubukiTakashi NaitoShunsuke KazamaNao OmoriTeruyuki Kagawa |
| Metai | 2011 |
| Žanras | Nuotykių |
| Pagal knygą | Chizuru Takahashi,Tetsurō Sayama„Kokuriko-zaka kara" |
| Trukmė | 92 min. |
| Kalba | japonų |
| Platintojas | Toho |
| Biudžetas | 2,17 mlrd. jenų(22 mln. JAV dol.) |
| Pajamos | 6 292 336 298 jenų(61 459 425 JAV dol.) |
| **IMDb įrašas** |

**Nuo Aguonų kalvos viršūnės** (jap. コクリコ坂から = *Kokuriko-zaka Kara*; angl. *From Up on Poppy Hill*) – 2011 m. japonų animacinis draminis filmas, režisuotas Goro Mijadzakio. Scenarijų filmui parašė Hajao Mijadzakis ir Keiko Niva, išleido studija „Studio Ghibli". Filmas sukurtas 1980 m. to paties pavadinimo manga komiksų, iliustruotų Čidzuru Takahašio ir parašytų Tecuro Sajamos, motyvais.

Veiksmas vyksta 1963 m. Jokohamoje, Japonijoje, pasakojama aukštojoje mokykloje besimokančios mergaitės Umi Macudzaki, gyvenančios *Coquelicot Manor* pensione, istorija. Kai Umi sutinka Šuną Kadzamą, mokyklos laikraščio klubo narį, jiedu nusprendžia išvalyti apšiurusio mokyklos klubo namelį *Quartier Latin*. Tačiau Tokumaru, vietinės aukštosios mokyklos pirmininkas ir verslininkas, ketina nugriauti pastatą ir vietoje jo statyti naują, tad Umi, Šunas ir prie jų prisidėjęs Širo Midzunuma turi įtikinti jį tai persvarstyti.

„Nuo Aguonų kalvos viršūnės" premjera Japonijoje įvyko 2011 m. liepos 16 d. Šiaurės Amerikoje filmas kino ekranuose pasirodė 2013 m. kovo 15 d.

Siužetas
--------

DĖMESIO: *toliau atskleidžiamos kūrinio detalės*

1963 metai. Pasakojama mergaitės Umi Macudzaki, gyvenančios triukšmingame pajūrio miestelyje įsikūrusiame pensione, istorija. Japonija pamažu skinasi kelią po Antrojo pasaulinio karo ir tikisi surengti 1964 m. olimpines žaidynes.

Umi yra vyriausia atžala glaudžioje šeimoje. Jos tėtis dingo Korėjos karo metu, o mama būdama profesorė nuolatos keliauja, tad mergaitei tenka rūpintis namo ruošos darbais. Umi nepraranda vilties, jog jos tėtis dar gali būti gyvas, todėl kasdien iškelia pora signalinių vėliavų savo namo, stovinčio ant kalvos prie uosto įlankos, kiemelyje, tikėdamasi, kad jis pamatys atplaukdamas iš jūros.

Šios mergaitės klasėje mokosi vaikinas vardu Šunas, kuris su kitais mokiniais priešinasi mokyklos klubo patalpų, menančių Meidži erą, nugriovimui. Jie organizuoja protestą, kurio metu Umi ir Šunas suartėja. Visa tai prasideda paprasta draugyste, kuri pradeda vis labiau gilėti. Tačiau viskas pasikeičia, kai Šunas pradeda tyrinėti savo tikrąją praeitį, kuri grasina judviejų išsiskyrimu.

Apdovanojimai ir įvertinimas
----------------------------

Filmas susilaukė teigiamų atsiliepimų iš daugelio kino kritikų. „Metacritic" tinklalapio suvestinės duomenimis, filmas įvertintas 71 balu iš 100, o „Rotten Tomatoes" – 83 %. Visame pasaulyje filmas „Nuo Aguonų kalvos viršūnės" surinko 61 mln. JAV dolerių pajamų.

2012 m. Japonijos kino akademijos apdovanojimuose pelnė metų animacijos apdovanojimą.

Išnašos
-------

1. ↑  Robles, Manuel (2013). *Antología Studio Ghibli: Volumen 2*. Barcelona: Dolmen Editorial. p. 73. ISBN 978-8415296935.
2. ↑  „From Up on Poppy Hill (2013)". *Box Office Mojo*. Internet Movie Database. Nuoroda tikrinta 2013-04-15.
3. ↑  „"From Up on Poppy Hill" Foreign Total Gross". Box Office Mojo. Nuoroda tikrinta 2014-02-24.
4. ↑
5. ↑